Vrystaters sit vyf dae sonder waterArgieffoto: Wikimedia ŉ Beton-pyplyn naby De Hoek-opgaardam het op 16 November gebars en inwoners van Dewetsdorp en Wepener het vyf dae sonder water gesit. Die Demokratiese Alliansie het verlede week ŉ mosie in die Mangaung-metroraad gebring en eis verbeterde dienslewering en die opgradering van infrastruktuur in die metro. “DA-raadslede in die gebied moes inwoners in kennis stel dat die water as ŉ noodmaatreël afgesluit gaan word weens die gebarste pype, aangesien die Mangaung-metro versuim het om met sy inwoners te kommunikeer oor die saak,” het DA-raadslid Eddie Rasseou in ŉ verklaring gesê. “Eers Saterdagaand, twee dae nadat die water afgesluit is, het adv. Tankiso Mea, stadsbestuurder, begin om watertenks beskikbaar te maak in die betrokke woonbuurte. Die noordelike opgaardamme is ook geraak, weens die wanbestuur van die krisis in die suidelike woonbuurte. Die DA het vanoggend klagtes ontvang van inwoners dat geen water in Pentagonpark beskikbaar is nie.” Die DA doen ŉ beroep op die ANC-beheerde munisipaliteit om dadelik ŉ plan in werking te stel om die krisis te bestuur. “Ons doen ŉ beroep op die munisipaliteit kragtens artikel 152 van die Grondwet wat bepaal dat inwoners die reg het op ŉ verantwoordbare regering, ŉ veilige en gesonde omgewing en doeltreffende dienslewering.” Intussen het die VF Plus gesê Bloemwater mag nie die inwoners van Bloemfontein in die Mangaung-metro finansieel verantwoordelik hou vir ‘n verlies aan inkomste gedurende die vyf dag lange waterkrisis wat die stad tans ervaar nie. Elizabeth Snyman van Deventer, VF Plus-raadslid in die Mangaung-metroraad, het gesê die verlies aan inkomste weens die waterlekkasies en water wat gedurende die krisis aan inwoners by waterpunte verskaf is, is vir die watervoorsiener, Bloemwater, se rekening. “Die soveelste watertekort in Bloemfontein die afgelope paar jaar vind plaas te midde van gevaarlike lae damvlakke en ‘n droogte. Gebrekkige instandhoudings deur die metro se waterverskaffer, Bloemwater, dra by tot die waterkrisis wat die stad die afgelope week lamgelê het,” het sy gesê. Die VF Plus sal vrae aan die burgemeester, Olly Mlamleli in die Mangaung-metroraad vra om uit te vind wat die kostes van die afgelope waterkrisis beloop. “Ons wil weet hoeveel water verlore gegaan het, wat die finansiële implikasie van die krisis vir Bloemwater sal wees en of belastingbetalers verantwoordelik gehou sal word vir Bloemwater se onvermoë om die waterinfrastruktuur in stand te hou. Gebrekkige of verouderde waterinfrastruktuur is net nie meer ‘n aanvaarbare verskoning vir die metro se voortslepende waterprobleme is nie.” Snyman van Deventer voeg by inwoners spaar reeds water soos deur die nasionale departement van waterwese voorgeskryf word en betaal ook verhoogde watertariewe as besparingsmaatreël. “Die vuisvoos verbruiker mag nie verantwoordelik gehou word vir Bloemwater en die Mangaung-metroraad se onvermoë om volhoubare waterdienste en infrastruktuur te verseker nie. Die VF Plus sal ook in die metroraad vra vir ‘n oudit van waterinfrastruktuur om te bepaal wat die tekorte aan waterinfrastruktuur in die metro is.”